বুধবার নকশালবাড়িতে রাজু ও গীতা মাহালির হাতে তৃণমূলের পতাকা তুলে দিয়ে রাজ্য বিজেপিকে অস্বস্তিতে ফেলেছিলেন উত্তরবঙ্গের তৃণমূল নেতৃত্ব। বিজেপির দিল্লির নেতাদের কাছে মুখ পুড়েছিল রাজ্য নেতাদের। কারণ এই দম্পতির বাড়িতেই পাত পেড়ে খেয়েছিলেন বিজেপির জাতীয় সভাপতি অমিত শাহ। পশ্চিমবঙ্গে সংগঠনকে বাড়াতে বিজেপির বিশেষ অভিযানের এটিই হয়ে উঠেছিল সবচেয়ে বড় পোস্টার। কিন্তু তৃণমূলের হাত থেকে সেই পরিবারকে রক্ষা করতে না পেরে, নিজেদের সাংগঠনিক দুর্বলতাকেই প্রকাশ্যে নিয়ে এসেছেন রাজ্য বিজেপি নেতৃত্ব। 

একই ঘটনার পুনরাবৃত্তি যাতে আর না হয়, তার জন্য বৃহস্পতিবার তৎপর হলেন দিলীপ ঘোষরা। আপাতত তিনটি কৌশল নিয়েছেন তাঁরা।
• অমিত শাহ কলকাতায় যে পরিবারের বাড়িতে গিয়েছিলেন, তারা যাতে তৃণমূলের হাইজ্যাকের শিকার না হয়, তা নিশ্চিত করতে চাইছেন রাজ্য নেতৃত্ব। বৃহস্পতিবার সকালেই ভবানীপুর কেন্দ্রের চেতলার লকগেট বস্তিতে অপর্ণা মণ্ডল ও সন্ধ্যা বৈদ্যর বাড়িতে উপস্থিত হন বিজেপি নেত্রী লকেট চট্টোপাধ্যায়। বার্তা নিয়ে যান, বিজেপি নেতারা এই পরিবারের সঙ্গে রয়েছে। ওই বুথের বিজেপি কর্মী-সমর্থকদের যাতে মনোবল না ভেঙে যায়, তাও নিশ্চিত করাও ছিল লকেটের এই চেতলা-সফর।

• তৃণমূল যে জোর করে এবং ‘অপহরণ’ করে রাজু ও গীতা মাহালিকে তাদের দলে যোগদান করিয়েছে, তার প্রতিবাদে রাস্তায় নামছেন বিজেপি নেতারা। বৃহস্পতিবার কলেজ স্কোয়ারে বিক্ষোভ সমাবেশে সামিল হন রাজ্য বিজেপি সভাপতি দিলীপ ঘোষ ও অন্যান্য রাজ্য নেতারা। তাঁরা চাইছেন, তৃণমূলের এই গা-জোয়ারি রাজনীতির বিরুদ্ধে পথে নেমে আন্দোলন চলুক। শিলিগুড়িতেও প্রতিবাদ মিছিল হয়েছে। কলকাতাতেও একই প্রতিবাদ হচ্ছে। এভাবেই রাজ্যের জনগণের কাছে তৃণমূলের বিরুদ্ধে জনমত তৈরি করতে চাইছেন বিজেপি নেতারা।

আরও পড়ুন:—
অমিত ছোঁয়াতেও মাহালি রক্ষা হল না! বঙ্গে পদ্মের ‘সঙ্কট’ বুঝলেন দিল্লির নেতারাও
নকশালবাড়ির পুনরাবৃত্তি চেতলায় হবে না, জানিয়ে দিল লকগেট বস্তি

• সাংগঠনিকভাবে রাজ্যে যে তৃণমূলের থেকে বিজেপি পিছিয়ে রয়েছে, তা নকশালবাড়ির ঘটনায় প্রমাণিত হয়েছে আরও একবার। কিন্তু বিজেপি নেতৃত্ব প্রমাণ করতে চাইছেন, রাজ্যের পুলিশ-প্রশাসন তৃণমূলের হাতের পুতুল হয়ে গিয়েছে। তাই পুলিশে অভিযোগ করলেও নকশালবাড়ির ঘটনায় মমতার পুলিশ কোনও ব্যবস্থা নেয়নি। রাজ্যপালের কাছে গিয়েও বিজেপি নেতারা একই নালিশ জানিয়ে এসেছেন। সেই বক্তব্যকেই তাঁরা মানুষের মধ্যে প্রচার করে মমতা সরকারের উপর চাপ বাড়াতে উদ্যোগী হয়েছেন।

সংগঠন ও প্রশাসনের সঙ্গে না পেরে, বিজেপি এখন মানুষের নীরব সমর্থনের উপরেই ভরসা রাখতে চাইছে। নকশালবাড়ির উদাহরণ টেনে বিজেপি নেত্রী লকেট চট্টোপাধ্যায়ের বক্তব্য, ‘ওঁদের হাতে তৃণমূলের পতাকা তুলে দিলেও, ওঁদের ভোট বিজেপির বোতামেই পড়বে। এই ঘটনায় বিজেপি অনেক এগিয়ে গেল, তৃণমূল ব্যাকফুটে।’